Ina dira entschatta

Co stevi il 1850 cun l’instrucziun da rumantsch, suenter che las duas scolas chantunalas confessiunalas èn vegnidas reunidas? Mal, fitg mal! Pieder Cavigelli scriva: «Igl ei remarcabel che ton las autoritads cumpetentas sco era la direcziun ed il collegi dils magisters han a caschun dalla reuniun […] ignorau cumpletamein l’instrucziun romontscha en tuttas partiziuns, schebein che collegas sursilvans ed engiadines docevan alla scola.»[1]

Lain ir a la tschertga dals fastizs da l’instrucziun da rumantsch. Nus cumenzain cun la Scola chantunala evangelica. Onns a la lunga tschertg’ins adumbatten il rumantsch en ils plans d’instrucziun ed en autras scrittiras correspundentas, malgrà il fatg ch’i deva en questa scola in dumber da scolasts e differents recturs che savevan rumantsch. Nus numnain per sumeglia ils recturs Peter Saluz da Lavin e plevon Domenik S. Benedikt da Tschlin, plinavant Jakob Saluz da Ftan ch’ha instruì latin e grec ed Otto Carisch da Sarn e Duvin ch’ha redigì in vocabulari rumantsch e translatà il Nov Testament en sursilvan. Quel temp n’era dentant betg favuraivel per il rumantsch.

«Es wäre ein Meisterwerk der Regierung, wenn sie die deutsche Sprache im Engadin allgemein machen könnte»[2], scriva il plevon Heinrich Bansi d’Ardez l’onn 1797 en ses patratgs davart il pievel, ils usits e las leschas en l’Engiadin’Ota ed el cuntinuescha in pau pli tard cun ils pleds: «Ich wünschte nichts lebhafter – ach, und lange nährte ich schon diesen Wunsch, und vielleicht bis an mein Grab ohne Erhörung! –, dass dieser Gegenstand [numnadamain da bandischar il rumantsch or da las scolas] doch endlich einmal mehr in Betracht gezogen und durch das Band einer einzigen Sprache das Bündnerland enger aneinander gezogen würde und mehr Einheit gewöhne.»[3] L’onn 1820 scriva l’istoricher ed aderent da l’illuminissem Theodor von Mohr da Susch en ina brev ad Otto Carisch: «Was mir aber vor allem am Herzen liegt, ist die Ausrottung unserer Sprache.»[4] E quai scriva el d’in temp ch’il rumantsch era la lingua maioritara en il Grischun. Ma uschia pensavan blers Rumantschs. Rudolf Olaf Tönjachen scriva en in studi davart la fundaziun dal chantun Grischun il 1803: «Noss bapsegners e tats eiran gnüts tras la metamorfosa güst manzunada ‹cittadins grischuns e svizzers›. Uossa as trattaiva que dad imprender tudais-ch per ir cul temp e cul progress, ed in vardà: imprender tudais-ch ais ün trat fichun caracteristic per tuot il Grischun dürant il 19avel tschientiner, e mincha scoula, da las prümas classas primaras fin a la Scoula chantunala, gniva taxada seguond il barometer: ‹tudais-ch›. Tudais-ch eira la lingua per far carriera in Grischun ed in Svizzra [...]».[5] La societad da scola Schons/Valragn è per sumeglia s’occupada il 1830 da la dumonda: «Ist es wünschbar, und aus welchen Gründen, an die allmähliche Ausrottung der romanischen Sprache in unserem Kanton zu denken?»[6] Betg da smirvegliar che la Scola chantunala evangelica ignorescha il rumantsch en ses program d’instrucziun dals emprims 50 onns.

Da quest temp hai dentant era dà reacziuns en favur dal rumantsch. Ils scolasts da Schons per sumeglia han fatg il 1832 ina collecta ch’ha purtà 70 flurins per publitgar in cudesch da scola rumantsch.[7] Igl ha era dà persunalitads ch’èn sa stentadas – almain sin il plaun da la scola populara – per las scolas en general e per l’instrucziun da rumantsch en spezial. Nus numnain Mattli Conradi e dain il pled a Jachen Curdin Arquint: «Ein hervorragender Vertreter dieser Geisteshaltung ist Mattli Conradi (1745-1832), Pfarrer von Andeer – ab 1804 Mitglied der ökonomischen Gesellschaft –, der von 1783 bis 1826 nicht weniger als sechs romanische Schulbücher verfasste und der seine Dorfgemeinschaft für die neue Schule zu gewinnen vermochte. Auch die hierzu notwendigen Rahmenbedingungen wusste er zu schaffen: 1811 erwarb er ein Schulhaus, er liess einen Schulrat bestellen, er erliess eine Schulordnung und eröffnete einen Schulfonds. Mit voller Berücksichtigung des Romanischen als Sprache des Unterrichts stand er allerdings in schroffem Gegensatz zur allgemeinen Auffassung der bündnerischen Aufklärer, die die romanische Sprache als Hindernis sahen, das die romanischen Gegenden ‹fast ganz von den Quellen der Bildung durch literarische Hilfsmittel ausschliesst›.»[8] Mattli Conradi veseva la lingua materna sco basa per la scolaziun e l’educaziun, u cun ils pleds da Gion Deplazes: «Sein Verdienst ist, dass er die christliche Erziehung methodisch vorteilhafter gestaltete und die Muttersprache als Bildungs- und Erziehungsgrundlage ansah.»[9]

En il register dals scolars ch’èn s’inscrits l’onn 1805 per il curs d’enviern da la Scola chantunala evangelica chatt’ins differents scolars rumantschs, sco per sumeglia: Stephan Barandon da Tràn, Georg Bundi da Sagogn, Caspar Nika da Donat, Martin à Porta da Ftan. Las linguas instruidas eran: latin, grec, tudestg, talian e franzos. Il rumantsch mancava.[10] A la Scola chantunala evangelica vegn il rumantsch mo resguardà en quel senn ch’ins introducescha l’onn 1821 en connex cun l’entschatta da la furmaziun dals scolasts in’instrucziun speziala da tudestg per ils scolars rumantschs: «Für Knaben aus welschen Orten ist zur grammatischen Erlernung des Deutschen eine besondere Klasse mit unmittelbarer Rücksicht auf deren Bedürfnisse eingerichtet.»[11] L’onn 1836 scriva Otto Carisch ch’è sez stà durant dus decennis a la Scola chantunala evangelica: «Ein Schullehrerseminar, soll es Kantonsanstalt werden, muss Lehrer auch fürs Italienische und beinahe möchten wir sagen auch fürs Romanische haben.»[12]

In radi da sulegl

In radi da sulegl e da speranza è sa mussà da quel temp a la Scola chantunala catolica a Mustér. L’onn 1771 ha Pader Baseli Veith publitgà la ‹Nova grammatica ramonscha e tudeschgia u Cuort e fundamental entruidament tier il lungaig tudeschg›.[13] Ella è cumparida il 1805 en ina segunda ediziun, amplifitgada «per nez e cun agid pecuniar cantonal a diever dils scolars cantonals de Mustér».[14] Quella serviva dentant en emprima lingia als scolars rumantschs per emprender tudestg. En las emprima classas vegniva instruì er il rumantsch. En quel grà sa differenziava la Scola chantunala catolica da l’evangelica. Elsa Gredinger scriva: «Kaum unterscheiden sich die Schulordnungen (in Disentis) von denen der Churer Schule. Nur sollten die Schüler der untern Klassen fürs erste romanisch lesen und schreiben lernen.»[15] En il plan d’instrucziun da la claustra da Mustér da l’onn 1804 legian ins: «Im ersten Jahre, und zwar im [...] Ersten Semester werden die Zöglinge unterrichtet, – das Romansch-, Lateinisch- und Deutsch-Gedruckte und Geschriebene geläufiger und recht zu lesen; wie auch das Romansche orthographisch, und das Deutsche für einmal geläufig und schön zu schreiben. Zur Uebung werden ihnen (den gebohrnen Romanschen) deutsche und romansche Wörter abzuschreiben, und auswendig zu lernen vorgelegt werden.»[16]

Tenor Guglielm Gadola ha P. Baseli Carigiet instruì a la Scola chantunala catolica rumantsch, talian, latin e religiun.[17] El ha publitgà il 1858 ‹L’ortografia gienerala, speculativa ramontscha› ed il 1882 il ‹Vocabulari romontsch-sursilvan-tudestg›. Gia l’onn 1834/35 aveva la scola da la claustra ina ‹preparanda›, ina scola da preparaziun per la scola reala e per il gimnasi. L’onn 1836 è ella vegnida instituziunalisada per propi.[18] Qua vegniva er instruì il rumantsch. Davent dal 1836 fa il rumantsch part dal plan d’instrucziun da la scola reala (3 lecziuns) e dal Seminari da scolasts, fundà lez onn.[19] En il program dal 1836 chatt’ins la remartga ch’ins instrueschia en la ‹Schullehrerbildungsanstalt› tudestg, talian e rumantsch sco linguas principalas; pia devi apparentamain gia partiziuns spezialas pertutgant la lingua materna.[20] Il program da 1838 accentuescha quest fatg. Bazzigher scriva: «Auch der Unterricht in der Muttersprache der Zöglinge, der romanischen und italienischen, ist in den Unterrichtsplan dieser Abteilung aufgenommen, nur wird ihm noch nicht soviel Zeit wie den übrigen Unterrichtszweigen eingeräumt. Es ist dies um so nötiger, weil bekanntlich der weitaus grössere Teil der Bündner Katholiken nicht die deutsche Sprache als Muttersprache spricht.»[21] Cura che la Scola chantunala catolica è stada a Cuira – en ils bajetgs da son Gliezi (1842-1850) – han ins tralaschà l’instrucziun da rumantsch, dentant l’onn 1849 èn ils scolasts sa stentads danovamain per la lingua rumantscha: «1849 reichte der Lehrerkonvent der katholischen Kantonsschule zu St. Luzi eine wohlbegründete Eingabe an das Direktorium ein, es sei das Romanische, welches schon bisher von Prof. Durgiai erteilt worden sei, für Realschule und Schullehrerbildungsanstalt auch in den neuen Lehrplan aufzunehmen.»[22] Gion Martin Anton Durgiai, ch’è stà scolast a la Scola chantunala catolica dal 1839 fin il 1850, ha creà meds d’instrucziun per il rumantsch ed ha instruì questa lingua. El ha scrit per exempel il ‹Cudisch de leger en relaziun cun il niev ABC› ed ha era fatg lavurs preliminaras per in ‹Vocabulari romontsch general›.[23] Interessanta è la construcziun suandanta da Guglielm Gadola: «Duront siu operar sco prof. dil romontsch a Mustér seclamava sia thesa principala: Naven cun tuttas dispetas denter ils differents idioms romontschs e si cun in definitiv lungatg de scartira, che dueigi esser quel della Cadi!»[24] Placi Condrau scriva en il necrolog per Gion M.A. Durgiai: «Sco prof. dil romontsch doceva el quel cun grond anim, essend el da neuenneu staus in fervent amatur e cultivatur dil lungatg mumma.»[25]

Main legraivla è la prescripziun ch’ins chatta gia il 1804: «In den Erholungsstunden ist die romanische Sprache allen gänzlich untersagt.»[26] ed en in reglament dal 1837: «Die Schüler werden angehalten stets deutsch oder lateinisch zu sprechen. Darwiderhandelnde werden mit einer Geldstrafe belegt.»[27] Pader Iso Müller scriva pertutgant la vita da la scola claustrala dals onns 1808-1833: «Die Tagesordnung begann mit dem Aufstehen um 5 Uhr, welchem dann die hl. Messe folgte. Das Mittagsmahl nahm man um 11 Uhr ein. Hier wie in der darauffolgenden Rekreation durfte nur deutsch oder lateinisch gesprochen werden.»[28] Era en il convict dals scolars refurmads eri scumandà da temp en temp da tschantschar rumantsch e talian en favur dal tudestg.[29] En emprima lingia vulev’ins gea mussar tudestg. Suenter ch’il chantun Grischun era entrà il 1803 en la Confederaziun vegniva quai anc accentuà. En il ‹Plan Scolastic› d’in pader rumantsch pon ins leger: «[...] necessaria, gie indispensabla seigi oz il di l’instrucziun ell lungaitg tutesg, tuttavia suenter la nova organisaziun de nies cantun.»[30]

Suenter la fusiun da las duas scolas chantunalas l’onn 1850 na devi là betg anc in’instrucziun da la lingua materna rumantscha. Guglielm Gadola scriva: «Ils Romontschs durmevan aunc sco crappa senza viarva, ed ils Grischuns tudestgs e talians han era schau durmir els, senza destadar. E quei san ins gnanc criticar!»[31] La cumissiun responsabla per ils fatgs das la scola populara (Volksschulkommission) ha fatg ina retschertga davart la furmaziun dals scolasts ed è arrivada al suandant resultat: «An romanischen und italienischen Lehrern wurde namentlich eine beklagenswerte Unsicherheit und Unbeholfenheit in der Handhabe ihrer Muttersprache gerügt.»[32]

La renaschientscha rumantscha

En il decurs da la segunda mesadad dal 19avel tschientaner ha ina nov spiert tschiffà il sentir e pensar da blers Rumantschs. Ins ha cumenzà a s’interessar per il rumantsch ed a perscrutar quel. Era la scola ha cumenzà a dar pli gronda paisa ad el. Ils poets e scripturs han envidà la flomma da l’amur per la favella materna. Lur fanals resplendan enfin viaden en il 20avel tschientaner. Ins discurra da la renaschientscha da la lingua rumantscha.[33] Nus menziunain intgins nums: Zaccaria Pallioppi, Conradin de Flugi, Gian Fadri Caderas, Simon Caratsch, Gion Antoni Huonder, Gion Antoni Bühler, Giacun Hasper Muoth, Alfons Tuor, Caspar Decurtins, Giachen Michel Nay, Peider Lansel, Pader Maurus Carnot, Schimun Vonmoos, Flurin Camathias, Peder Alexander Lozza ed auters. Ils pleds da forza e persvasiun da Giacun Hasper Muoth: «Stai si! defenda, / Romontsch, tiu vegl lungatg! / Risguard pretenda / Per tiu pertratg!»[34] expriman il spiert da la renaschientscha rumantscha.[35] In’epoca dad aur, ma era in’epoca da privel per la lingua rumantscha! Ils novs meds da transport, l’industrialisaziun e la carschen da l’industria dad esters han manà blera glieud d’autras linguas en il territori rumantsch. Scienziads talians avevan gia profetisà la mort dal rumantsch. Il linguist tessinais Carlo Salvioni ha pretendì il 1912 ch’il rumantsch saja in dialect talian. Peider Lansel è sa dustà il 1913 cun ils pleds: «Ni Italians, ni Tudais-chs! Rumantschs vulains restar!» ed il grond perscrutader Jakob Jud da Turitg ha cumprovà il 1915 l’autonomia dal rumantsch.[36] Cun l’artitgel 50 da la Constituziun chantunala da l’onn 1880 vegn la posiziun dal rumantsch francada e rinforzada: «Die drei Sprachen des Kantons sind als Landessprachen gewährleistet.» Il tudestg, il talian ed il rumantsch han pia ils medems dretgs. En vischnancas rumantschas duai la scola esser rumantscha. Il plan d’instrucziun dal Seminari da scolasts renconuscha il rumantsch sco lingua materna. Duas uras obligatoricas èn fixadas dapi il 1894.[37]

Il rumantsch fitga pe en il seminari da scolasts

L’origin dal Seminari da scolasts a la Scola chantunala evangelica datescha da l’onn 1820.[38] Ma gia avant vegnivan futurs scolasts preparads per lur pensum, almain per part, e quai en omaduas scolas chantunalas. La conferenza da scolasts chantunala dals 14 da november 1859 a Glion ha proponì d’inoltrar ina petiziun al Cussegl d’educaziun cun la dumonda d’introducir l’instrucziun da rumantsch per ils seminarists rumantschs.[39] Quai è succedì: «Die allgemeine Lehrerkonferenz in Ilanz vom November 1859 hat durch ihren Vorstand an den Tit. Erziehungsrath des Gesuch gestellt, es möchte den romanischen Zöglingen im Seminar in ihrer Muttersprache besonderer Unterricht ertheilt werden, um sie in derselben theoretisch und praktisch mehr auszubilden.»[40] Il directur dal Seminari, Sebastian Zuberbühler, ed il scolast auxiliar – e pli tard professer – Gion Antoni Bühler han survegnì l’incumbensa d’elavurar in parairi davart la situaziun dal rumantsch en il Seminari.

Sut la direcziun da Zuberbühler ha ina cumissiun elavurà il 1860 in statut davart l’introducziun dal rumantsch en il Seminari. Il scolast da la scola d’exercizi – e pli tard directur dal Seminari – Johann Mathias Caminada, oriund da Savognin, ha redigì il text. Qua pon ins leger: «In Ermanglung einer Grundlage für den grammatikalischen Unterricht in der romanischen Sprache und in Berücksichtigung der daraus hervorgehenden Schwierigkeit und Zwecklosigkeit eines solchen Unterrichts soll derselbe durchgehends eine praktische Richtung erhalten, wobei es dem Lehrer unbenommen bleibt, an geeigneten Orten kurze, grammatikalische Erörterungen anzuknüpfen. [...] Der romanische Unterricht hat in Beachtung der künftigen Berufstätigkeit der Zöglinge stets Rücksicht zu nehmen auf den Unterricht in der Volksschule [...].»[41] Davent dal 1860/61 figurescha l’instrucziun da rumantsch sco lingua materna en il plan d’instrucziun dal Seminari. «Die romanischen Schüler der I.–IV. Seminarklasse erhielten 1 St. wöchentlich Unterricht in ihrer Muttersprache; Herr J. Bott behandelte den Engadiner Dialekt, Herr J.A. Bühler den des Oberlandes [...].»[42] Gia a l’entschatta da l’instrucziun da rumantsch ha ins resguardà ils idioms. Il 1862/63 ha il directur dal Seminari, Anton Philipp Largiadèr, surpiglià 1-2 uras instrucziun en rumantsch ladin («Lesen, Übersetzen und Besprechung von: Pallioppi, Ortografia et ortoëpia del idiom romauntsch d’Engiadin’ota») entant che Bühler ha instruì ils Sursilvans en ortografia e morfologia tenor sia ‹Curta instrucziun›.[43] L’onn 1867 sa lamenta in correspundent en il Fögl d’Engiadina ch’il rumantsch na vegnia betg introducì e tgirà suffizientamain en ils Seminari. El scriva tranter auter: «L’obiecziun, cha hegians memma bgers dialects, üngüna comöna ortografica, üngünas reglas grammaticalas, memma granda povertad in pleds etc. etc. nun ais güsta. Quetaunt paun be pretender glieud, chi inclegian della lingua romauntscha taunt co üna s.h. vacha il spagnöl, per ans inservir d’ün’expressiun ün po triviela.»[44]

Il 1863 ha ina gruppa da fervents Rumantsch, ils scolasts da la Scola chantunala Gieri Nuth, Geli Sgier, Gion Antoni Bühler, il directur dal Seminari da scolasts Anton Philipp Largiadèr ed auters, fundà la ‹Societad Raeto-romana›, l’emprima Societad retorumantscha (refundaziuns il 1870 ed il 1885).[45] Quella ha vulì avischinar ils idioms rumantschs, fixar l’ortografia rumantscha e s’engaschar per ils fatgs rumantsch en general. Il 1864 ha Gion Antoni Bühler edì sia ‹Grammatica elementara dil lungatg rhätoromontsch› ed ha surpiglià sulet l’instrucziun da rumantsch en il Seminari.

L’onn 1866/67 ha rectur Jakob Bott surpiglià l’instrucziun dals Ladins. En il rapport annual legian ins: «Der romanische Sprachunterricht in beiden Dialekten ist für die Schüler der betreffenden Zunge obligatorisch, für die Schüler deutscher Zunge fakultativ.»[46] Dentant gia suenter dus onns èn ins puspè turnà enavos tar l’instrucziun da la lingua fusiunada, creada da Bühler. El instruiva la ‹Rhäto-romanische Sprache› e cumparegliava diligentamain ils differents idioms.[47] Quai ha cuzzà fin l’enviern 1888/89. Ins n’ha apparentamain betg fatg bunas experientschas cun l’instrucziun d’ina lingua fusiunada. Tönjachen scriva: «Ün pa confusiun, malsgürezza e malcuntantezza chaschunet divers ans bainschi eir al Seminar la ‹fusiun› da tuot ils dialects, propagiada da Bühler cun grand idealissem.»[48] Era en la Societad retorumantscha han ins stuì far persenn che la fusiun en sasez bainmanegiada manava plitost ad ina confusiun tranter ils idioms. Bain cun cor grev ha Bühler puspè separà l’instrucziun ed instruì en ina partiziun sursilvana ed en ina ladina. Enfin il 1895 è el dentant stà fidaivel a si’idea d’ina fusiun, per la quala el aveva unfrì bler temp e stenta, schegea ch’ella vegniva cumbattida da Rumantschs da gronda influenza, sco per sumeglia dal Ladin Zaccaria Pallioppi e dal Sursilvan Pader Baseli Carigiet. Guglielm Gadola citescha ils pleds da Giacun Hasper Muoth en ses necrolog per Gion Antoni Bühler il 1897 en la Gasetta Romontscha: «Las parts grammaticalas della fusiun, vid las qualas Bühler fuva rentaus, ein bein idas en scalgias; mo ord quei rumpeivel vischi ei sgulada en tutta bellezia, sco la tschitta ord sia casa, la novella de Bühler, in product veramain romontsch e nazional, e perquei era appreziau e venerau ensamblamein cun igl autur, aschi ditg sco ei dat in pievel romontsch.» E Guglielm Gadola cuntinuescha sez: «Senza dubi, prof. Gion Antoni Bühler ei staus in dils pli simpatics e meriteivels professers sursilvans che nus havein giu enzacu!»[49]

Caspar Decurtins ha supplitgà la Regenza ils 25 da matg 1887 cun in’interpellaziun en il Cussegl grond da dar l’instrucziun da rumantsch en il Seminari en ils idioms principals sursilvan e ladin. Il Cussegl grond ha acceptà la proposta. Ils scolars da Surmeir e da la Sutselva èn vegnids mess en la partiziun sursilvana, quels da Bravuogn en la ladina. Questa repartiziun dals idioms è restada en il Seminari enfin al temp odiern. A partir dal 1970 è ina lecziun l’emna vegnida dada en surmiran.[50]

L’onn 1894 ha Nicolò Gisep, il manader dal convict da 1894-1936, surpiglià l’instrucziun dal ladin. «Sein Herz gehörte seiner romanischen Muttersprache, die er von 1894-1933 in der secziun ladina als erfahrener Magister an der Kantonsschule lehrte und für die er in den romanischen Vereinigungen temperamentvoll und mit Überzeugung eintrat.»[51] L’onn 1895 ha Giacun Hasper Muoth surpiglià l’instrucziun da la secziun sursilvana ch’è lura vegnida schlargiada pli tard a la secziun sur- e sutsilvana. Michel scriva: «[...] er konnte aus dem Vollen schöpfen, hatte er doch selber das Schrifttum der Surselva in Poesie und in Prosa in bisher unbekanntem Masse bereichtert.»[52]

Entant che Gion Antoni Bühler sa drizzava tenor ils basegns da la scola populara, davent da la quala el era vegnì a la Scola chantunala, s’interessava Giacun Hasper Muoth pli fitg per la litteratura e per l’istorgia da la lingua. L’onn 1888 eran sias ‹Normas ortograficas› cumparidas ed il 1890 aveva el edì sia ‹Grammatica Romontscha-Tudestga›. Muoth ha refusà las stentas da ses antecessur per ina fusiun dals idioms. El aveva ina tenuta naziunala ed i n’è perquai betg da smirvegliar ch’il rumantsch ha survegnì ina paisa pli gronda. En in artitgel per il 100avel di da naschientscha da G.H. Muoth scriva Ramun Vieli: «Sein Unterrichtsziel war: das Interesse für die Sprache zu wecken und zum selbständigen Denken und Verstehen anzuleiten.»[53] E Guglielm Gadola noda: «Prof. Muoth ei senza dubi staus in dils pli spiertus ed originals magisters, che la scola cantonala ha giu enzacu.»[54]

Ils scolasts ed ils scolars rumantschs disponivan uss da pli blera litteratura originala en lur lingua. Nicolò Gisep fascheva diever da las ‹Flurs alpinas› e da las ovras da Gian Fadri Caderas, Florian Grand e Zaccaria Pallioppi. Muoth legeva paraulas rumantschas or da la Crestomazia retoromontscha da Caspar Decurtins, texts or da las Annalas da la Societad retorumantscha e duvrava sias ‹Normas ortograficas›. L’onn 1902 ha Muoth survegnì l’incumbensa dal Cussegl grond da scriver l’istorgia grischuna, ma el è mort anc quel onn. Christian Christoffel da Trin – ch’era dapi il 1895 scolast da franzos e talian a la scola – ha surpiglià l’instrucziun da rumantsch ed ha ademplì quest pensum fin il 1907. «Seis scolars l’avaivan fetg gugent. El avaiv’ün möd special da s’acquistar lur affecziun. El eira bun cun els e savaiva mossar fich bain. Ma el pretendaiva, ch’els füssan obedients e disciplinats. Guai, sch’els gnivan massa tard a l’instrucziun o nu preschantaivan a dret temp lur lavuors in scrit!»[55] Pieder Cavigelli manegia: «Ord discussiuns el ravugl da ses amitgs dalla Societad retoromontscha e surtut cun [Felix L.] Calonder [cusseglier federal da 1913-1920] nescha gia baul il patratg d’instradar l’instrucziun romontscha obligatoria per tuts scolars romontschs da tuttas quatter partiziuns alla scola cantunala.»[56]

L’onn 1907 è Gion Cahannes da Dardin vegnì elegì sco scolast da ductrina, istorgia e rumantsch. El ha instruì cun grond success fin il 1926. L’onn 1924, l’onn giubilar da la Lia Grischa, ha la Lia rumantscha publitgà sia ‹Grammatica romontscha per Surselva e Sutselva›. Trais onns pli tard ha el edì l’‹Entruidament davart nossa ortografia›. Omaduas ovras èn stadas ordvart impurtantas per il svilup da la lingua da scrittira sursilvana. Per avair a disposiziun litteratura adattada per l’instrucziun e per il diever dal pievel rumantsch ha Gion Cahannes fundà l’onn 1921 la retscha ‹Nies Tschespet›, in nov organ da la Romania, ch’el ha redigì 25 onns a la lunga.

I n’è betg stà pussaivel d’eruir exactamain, cura ch’ins ha introducì ina secziun rumantscha en il Seminari da scolasts. En il register da las absolventas e dals absolvents da la Scola chantunala che Janett Michel ha agiuntà a la fin da ses cudesch da giubileum, noda el en la rubrica dal seminari l’onn 1925 per l’emprima giada ina partiziun ‹a› cun ils Rumantschs.[57]

Il rumantsch en il gimnasi

Dapi il 1914/15 ston – tenor in conclus dal Cussegl grond – era ils absolvents rumantschs dal gimnasi, da la partiziun tecnica e da la scola mercantila frequentar duas uras da rumantsch l’emna.[58] Ad ina dumonda dal Departament d’educaziun – sut la batgetta da cusseglier guvernativ e dals chantuns Andreas Laely – pertutgant l’introducziun dal rumantsch en tut las partiziuns, ha la conferenza da scolasts da la Scola chantunala dà la suandanta resposta: «Sie haben unserer Lehrerkonferenz die Frage zur Prüfung vorgelegt, ob nicht das Fach des romanischen Unterrichts auch für die Gymnasiasten und Techniker oder überhaupt für alle Schüler romanischer Zunge als obligatorisch erklärt und bis zur obersten Klasse fortgesetzt werden sollte. Die Lehrerkonferenz hat die Frage besprochen und ist zu folgenden Anträgen gelangt: 1. Der romanische Unterricht wird von der III. Klasse an für alle Schüler romanischer Zunge eingeführt; für die Seminaristen ist der Besuch obligatorisch, für die anderen fakultativ. 2. Die III., IV., und V. Klasse erhalten je zwei, die VI. und VII. gemeinsam eine Stunde, Engadiner und Oberländer getrennt. 3. Der romanische Unterricht, wenigstens in den oberen Klassen, ist einem Philologen von Fach, womöglich einem Romanisten zu übertragen.»[59] L’instrucziun da rumantsch dueva pia esser facultativa per ils scolars che na frequentavan betg il Seminari. Cun ina brev dals 11 da mars 1914 ha rectur Constanz v. Jecklin dumandà l’opiniun da cusseglier federal Felix L. Calonder pertutgant l’instrucziun obligatorica u facultativa. Quel ha respundì: «Nach meiner Überzeugung muss der romanische Unterricht für alle romanisch geborenen Kantonsschüler obligatorisch erklärt werden, und zwar bis und mit der 7ten Klasse.»[60] Questa proposta è vegnida acceptada. La Regenza ha proponì d’introducir il rumantsch per tut ils scolars: «Während bisher an der Kantonsschule obligatorischer Unterricht in der romanischen Sprache nur den romanisch geborenen Seminaristen erteilt wurde, schlägt die Regierung nun vor, ihn für alle romanischen Schüler einzuführen.»[61] Il Cussegl grond ha approvà la proposta. Per l’instrucziun obligatorica è sa stentà cunzunt cusseglier guvernativ Laely, in Grischun da lieunga tudestga.[62] En il rapport annual da la Scola chantunala dal 1913/14 legian ins il suandant: «Den Unterricht im Romanischen, der bisher nur für die romanischen Seminaristen obligatorisch war, hat sie [die oberste Landesbehörde] für alle romanisch geborenen Schüler als obligatorisch erklärt: einerseits aus praktischen Gründen, weil man sich sagte, dass es für künftige Pfarrer, Ärzte, Förster, Ingenieure usw. von Nutzen sei, ihre romanische Muttersprache gut zu beherrschen. Den Ausschlag gaben aber gewisse ideale Erwägungen: es ist eine Ehrenpflicht der bündnerischen Behörde, alles, was in ihren Kräften liegt, an die Erhaltung der einheimischen Sprache zu setzen, und eine Ehrenpflicht des jungen Bündners, die Gelegenheit zur Vervollkommnung in dieser Sprache, die ihm die Schule bietet, dankbar zu benützen.»[63] Nus agiuntain era l’argumentaziun da Janett Michel en ses cudesch da giubileum: «Durch die erweiterte Pflege der Muttersprache leistete man – bewusst oder unbewusst – einen Beitrag zur geistig-kulturellen Landesverteidigung, deren Notwendigkeit in jenen bedrohlichen Zeiten immer deutlicher erkannt wurde.»[64]

Quai è stà ina decisiun impurtanta, ina ch’ha dentant era purtà tscherts problems. Damai ch’ils scolars rumantschs en ils gimnasi, en la scola mercantila ed en il seminari n’eran betg gist numerus, stuev’ins reunir differentas classas. Quai engrevgiava l’instrucziun. Ins empruvava d’optimar l’instrucziun cun organisar referats spezials per ils scolars rumantschs. En il rapport annual dal 1914/15 pon ins leger: «Der romanische Unterricht für alle romanischen Schüler ist gemäss dem Beschluss des Grossen Rates eingerichtet worden; daneben haben auch in höchst verdankenswerter Weise die Herren Nat.-Rat Dr. Decurtins über ‹Nies Romontsch›, Herr Reg.-Rat Dr. Ganzoni über ‹den Kastellan von Musso› (2 Vorträge) und Herr Nat.-Rat Vital über die ‹literatura ladina dels ultims tschient ans› Vorträge gehalten.»[65] Ed en il rapport annual dal 1915/16 statti scrit: «Wie schon letztes Jahr, so sind auch dieses Jahr für alle romanischen Schüler einige Vorträge allgemeinen Interesses veranstaltet worden. Herr Dr. Nay sprach über den ‹Gioder› von J.C. Muoth und Herr Pfarrer Vonmoos über ‹Duos Romantschs sainza nom›».[66]

I n’è betg stà pussaivel d’eruir, cura ch’ins ha pretendì per l’emprima giada in examen d’admissiun en rumantsch. L’emprima indicaziun per in tal examen avain nus chattà en il rapport annual dal 1920/21 en las indicaziuns per l’onn da scola 1921/22 per la II. e la III. classa: «Im Romanischen und Italienischen (für Romanisch- und Italienischgeborene).»[67] En la partiziun commerziala chatt’ins en connex cun las pretensiuns per l’examen d’admissiun (II. classa) adina puspè la remartga: «Romanisch und Italienisch (für Romanisch- und Italienischgeborene): wie im Deutschen für die deutsche Abteilung.» Per il pli vegniva in examen d’admissiun en rumantsch pretendì davent da la terza respectivamain quarta classa. Dapi l’onn 1962 è il rumantsch in rom che vala per l’examen d’admissiun e per la promoziun. «Die Aufwertung zum Promotionsfach und zum Aufnahmeprüfungsfach erfolgte erst ab 1962.»[68]

Il proxim pass ha agiuntà il rumantsch als roms cun examen final. En la partiziun commerziala è l’instrucziun da rumantsch, sco ch’i para, tuttina stada mo facultativa davent dal 1918/19 fin il 1935.[69] Era l’examen final era a l’entschatta facultativ, lura è el daventà obligatoric e la fin finala ha el era quintà per il resultat dal diplom. En l’attestat da maturitad figurescha il rumantsch per l’emprima giada l’onn 1931 sut ‹Weitere Fächer›. La nota da matura sa basava sin las notas d’experientscha, pia da l’attestat. L’onn 1954 han ils gimnasiasts stuì far per l’emprima giada in examen en scrit. La nota dal concept da tschintg uras ha quintà per eruir la nota da l’attestat da matura.[70] Quella na quintava dentant anc betg per il resultat final da la maturitad. Ils seminarists han gia stuì far pli baud en rumantsch in examen final a bucca ed en scrit. I n’è betg stà pussaivel d’eruir, cura che quai è succedì per l’emprima giada.

Il rumantsch sa consolidescha

L’instrucziun da rumantsch ha cumpiglià onns a la lunga mo duas lecziun l’emna. Il correspundent i. B. [Ignazi Beer] deplorescha l’onn 1933 en la Gasetta Romontscha ch’ils Rumantschs stoppian sa cuntentar mo cun duas uras emnilas. El scriva: «Nus Romontschs cuccaloris che nus essan, stuein secuntentar cun duas entiras uras per jamna. Igl ei ver, nus savein buca metter il romontsch a pèr al talian; mo mintga carstgaun de sauna raschun duess capir che duas uras ein memia pauc. Dacheu dariva ei ch’il romontsch scardalescha empau alla gada en bia scolas romontschas. Sco il scolast plaida e scriva, aschia era ses scolars.» En il medem artitgel sa lamenta el era davart la tenuta da tscherts scolasts da la Scola chantunala envers il rumantsch: «Ils Romontschs vegnan alla scola cantonala smaccai sur. Ei dat perfin in tal che ha astgau dir aviartamein en ina classa, nua ch’ils Romontschs ein ella minoritad: ‹Verflucht eure romanische Sprache›. A tals dein nus paun el Grischun. Pertgei buca dar plazza a nossa glieud, a nos professers romontschs. Dalla tiara giuado cun tals calumniaders e beffegiaders.»[71]

Gion Cahannes ha instruì fin l’onn 1926. Lura è el sa retratg per raschuns da sanadad. El ha chapì d’animar ils scolars rumantschs per lur lingua. Ramun Vieli scriva en ses necrolog per Gion Cahannes l’onn 1947: «Herr Cahannes wirkte vor allem durch sein Beispiel, durch seine Persönlichkeit, durch die Vornehmheit seines Charakters und sein väterliches Wohlwollen. [...] Ganz besonders dankbar waren ihm die romanischen Schüler, die er für ihre Muttersprache zu begeistern und zu tatkräftiger Arbeit anzuspornen verstand.»[72] Sumegliantamain caracterisescha er Alfons Maissen ses anteriur professer: «Sur Cahannes era in fin um, de singular bien caracter e de gronda giustia enviers ses concarstgauns. Mai fuss el s’exprimius en mala part d’enzatgi. El sespruava d’agir cun siu exempel, cun ses plaids, cun sia tenuta senza macla, cun sia lavur nuninteressada.»[73]

L’onn 1926 ha Gion Cahannes surdà la batgetta a Ramun Vieli, in grond filolog e defensur dal rumantsch, ch’ha instruì cun pitschnas interrupziuns rumantsch, franzos e talian fin l’onn 1952. Ramun Vieli è sa deditgà durant si’entira vita al rumantsch. Per incumbensa da la Lia rumantscha ha el scrit ils vocabularis rumantschs sursilvans. Durant temps da congedi per quella lavur è el vegnì remplazzà da Guglielm Gadola. Ramun Vieli ha giugà ina rolla excepziunala en il moviment rumantsch. El ha fatg numerus referats ed ha scrit bleras lavurs en connex cun sia lingua materna. «Mit alledem stellte sich Prof. Vieli in die Reihe der fruchtbarsten und gediegensten Linguisten und Literaten, die der rätoromanische Boden je hervorgebracht hat»[74] scriva Martin Soliva en ses necrolog. En scola ha el chapì d’entusiasmar ils scolars per la lingua rumantscha. Nundumbraivels scolars discurrivan e discurran anc oz da quest grond fieu che Ramun Vieli saveva envidar en ses discipels per la lingua nativa. En ses pled da cumià per Ramun Vieli descriva Toni Halter ils gronds merits da Ramun Vieli per ils Rumantschs ed il rumantsch ed el sa dumonda: «Co fagein nus tut quei senza prof. Vieli?»[75] En ses diari scriva Ramun Vieli ils 27 da matg 1949 pertutgant la sort dals Rumantschs: «In pievel viva, sch’el vul viver!»[76] Ed ils 27 da schaner 1953, curt avant sia mort, noda el: «Nus lein mai vegnir staunchels de promover la pasch ed unitad denter ils Romontschs.»[77] Quai è stà la devisa da sia vita per la chaussa rumantscha e ses testament per ils Rumantschs. Gion Deplazes scriva en ‹Ina regurdientscha› da Ramun Vieli en il Calender Romontsch 2003: «R. Vieli ei staus nies diplomat cultural romontsch sco quei che pader Maurus fuva nies ambassadur digl exteriur.»[78]

L’onn 1953 è Alexi Decurtins daventà successur da Ramun Vieli. L’instrucziun da rumantsch ha el partì cun Alfons Maissen ch’instruiva dapi il 1946 franzos e talian a la Scola chantunala. Alexi Decurtins ha bandunà il 1956 la Scola chantunala per sa deditgar a la lavur scientifica en servetsch dal Dicziunari Rumantsch Grischun. Là è el daventà redactur e chauredactur. El ha lura era cuntinuà la lavur da Vieli cun l’evaluaziun dals vocabularis sursilvans.

Alfons Maissen ha instruì fin l’onn 1970 ils seminarists ed ils scolars da las partiziuns da la Scola chantunala. El n’è betg stà in scolast da la metoda rigurusa. Ma cun ses anim grond chapiva el d’animar, da far quaidas, da svegliar l’interess per lingua e cultura. E sias egliadas sur ils cunfins rumantschs tschentavan il mund en connex pli vasts. Ses spiert critic e filosofic intgantava e tschiffava ils scolars. Sper sia lavur da scolast ha el publitgà numerusas lavurs areguard istorgia, chant, usits, mastergns, lingua e litteratura dal mund rumantsch.

Nicolò Gisep ha instruì il ladin fin il 1933. En il rapport annual 1933/34 legian ins: «Herr Prof. Nikolaus Gisep hat mit Rücksicht auf sein vorgeschrittenes Alter und die durch die starke Frequenz des Konviktes wesentlich vermehrte Arbeit als Lehrer des Romanischen demissioniert, ein Amt, das er während voller 39 Jahre (von 1894-1933) mit Eifer und Erfolg betreut hat.»[79] A chaschun da sia mort e sepultura il 1942 ha Martin Schmid, il directur dal Seminari, ditg tranter auter: «Sein Lieblingsfach war seine ladinische Muttersprache; da lebte er auf; über dem frischen Brunnen seiner schönen engadinischen Heimatsprache lachte sein Herz, da glänzte sein Auge, da lobte, lehrte und pries sein Mund, denn er war innerlich reich und ein treuer Sohn der Heimat.»[80] L’onn da scola 1933/34 ha Andrea Schorta surpiglià ses pensum. El ha dentant preferì la lavur scientifica per il Dicziunari Rumantsch Grischun (DRG), dal qual el è daventà chauredactur. El ha era redigì il Cudesch retic da nums I e II.

L’onn 1934 ha Rudolf Olaf Tönjachen, scolast da rumantsch, istorgia e franzos, surpiglià l’instrucziun dal rumantsch ladin ed ha ademplì quest pensum fin a la pensiun l’onn 1961. Era el è stà ina persunalitad ch’ha sacrifitgà ina gronda part da sia vita per la Rumantschia. Ensemen cun Reto R. Bezzola ha el edì il Dicziunari tudais-ch-ladin. Plinavant ha el scrit numerusas lavurs davart lingua, istorgia e cultura. «In den 27 Jahren seiner Lehrtätigkeit hat er viele Schülergenerationen zu historischem Denken erzogen und in den ihm anvertrauten romanischen Schülern die Liebe und den Stolz zu ihrer Muttersprache zu wecken gesucht und vorab durch die zukünftigen Lehrer seine Ideen ins Land hinaus getragen.»[81]

L’onn da scola 1961/62 han ils dus romanists Jon Pult (dapi il 1956 scolast per franzos e talian) e Jachen Curdin Arquint (dapi il 1956 scolast per franzos e talian) surpiglià ensemen la scolaziun dal rumantsch ladin. L’onn 1962, cura ch’ins ha separà il Seminari da scolasts da la Scola chantunala, ha Jon Pult surpiglià l’instrucziun dals seminarists e Jachen Curdin Arquint quella dals scolars da las differentas partiziuns da la scola chantunala.

L’onn 1970 è Alfons Maissen ì en pensiun. Ses successur è daventà Isidor Winzap. El ha instruì l’onn 1970/71 ils seminarists ed ils scolars rumantschs da las ulteriuras partiziuns da la Scola chantunala. Davent dal 1971/72 ha el instruì ils seminarists e Giusep Decurtins ha surpiglià per quatter onns l’instrucziun dal rumantsch sursilvan, sutsilvan e surmiran a la Scola chantunala. Il 1975 è el vegnì elegì sco chau da la Televisiun rumantscha.

L’instrucziun da rumantsch en il Seminari vegn augmentada

Enfin il 19avel tschientaner steva il rumantsch sin pitgas relativamain segiras e sa chattava en structuras stabilas. Per differents motivs, sco che nus avain gia menziunà, è la situaziun sa midada considerablamain, ins è dentant vegnì conscient dal privel per la lingua. L’onn 1885 han ins fundà per la terza giada e finalmain cun success la Societad retorumantscha. Suenter èn suandadas autras societads surregiunalas, tuttas cun la finamira da sa stentar per il rumantsch. L’onn 1919 è vegnida fundada la Lia rumantscha. Ella ha reunì las unius regiunalas per la tgira dal rumantsch. La finamira da la Lia rumantscha, da quest’uniun tetgala, politicamain e confessiunalmain neutrala, è stada ed è anc adina, da salvar e tgirar la lingua rumantscha en famiglia, scola, baselgia ed en la vita publica.

Sin la via vers ina meglieraziun da l’instrucziun da rumantsch en il Seminari ha era la Lia rumantscha giugà ina gronda rolla.[82] «Für die Lia Rumantscha sollte der Unterricht am Lehrerseminar die Seminaristen nicht nur durch Vermittlung sprachlicher Kenntnisse und kultureller Erkenntnisse auf den Lehrerberuf vorbereiten, sondern vor allem auch die nötige Begeisterung für die Muttersprache wecken.»[83] L’onn 1923 ha la Lia rumantscha inoltrà cun success si’emprima dumonda cun la finamira da meglierar l’instrucziun da rumantsch en il Seminari.[84] L’onn 1930 è suandada ina dumonda al Departament d’educaziun dal chantun Grischun pertutgant la scola rumantscha. En quella ha la Lia rumantscha pretendì ch’ins resguardia meglier il rumantsch en las scolas primaras e secundaras e che mintga seminarist che veglia surpigliar ina giada ina classa rumantscha stoppia frequentar l’instrucziun da rumantsch.[85] Plinavant ha la Lia rumantscha giavischà ch’ils seminarists vegnian preparads meglier areguard la metodica: «Die methodische Vorbereitung der romanischen Seminaristen wird vervollkommnet und mit den Bedürfnissen der romanischen Schule in Einklang gebracht. – Der romanische Unterricht der siebenten Seminarklasse soll in erster Linie dazu verwendet werden, um den künftigen romanischen Lehrern eine grundlegende und zweckmässige methodische Anleitung mit Musterlektionen, Präparationen usw. für den Unterricht in der romanischen Sprache zu vermitteln.»[86] Ils seminarists duajan era vegnir preparads meglier per instruir tudestg a scolars rumantschs. L’onn 1942 ha la cumissiun per fatgs da scola da la Lia rumantscha fatg danovamain in’instanza al Departament d’educaziun cun la sequenta pretensiun: «Erteilung von 4-5 Wochenstunden Methodik-Unterricht am Lehrerseminar, als Ergänzung zum bereits bestehenden Methodik-Unterricht.»[87]

En in’instanza da la Lia rumantscha al Cussegl federal da l’onn 1947 è vegnida repetida ed accentuada la necessitad d’augmentar l’instrucziun en metodica: «Da die Ausbildung am kantonalen deutschen Lehrerseminar für die besonderen Erfordernisse der romanischen Schule nicht genügt, muss die Lia Rumantscha sich erneut und mit allem Nachdruck dafür einsetzen, dass der angehende romanische Lehrer gerade an diesem Institut das Rüstzeug erhalte, das ihn zu seiner schweren Aufgabe in romanischen und gemischtsprachigen Schulen befähigt. Bis zur Verwirklichung dieses dringenden Postulates sollen regelmässige Bildungskurse für Lehrer abgehalten werden zur Einführung und Vertiefung in die Methodik des romanischen und deutschen Unterrichtes an romanischen Schulen.»[88] In parairi da professer Jakob Jud da Turitg, fatg en num da la Regenza grischuna, ha accentuà e sustegnì la necessitad d’ina buna instrucziun da rumantsch en il Seminari.[89]

Davent dal 1942 fin il 1949 han ins purschì regularmain curs da rumantsch per scolars dad autras linguas da tut las classas.[90] Quai è vegnì decidì dal Departament d’educaziun cun cusseglier guvernativ Rudolf Planta.[91] Rectur Janett Michel scriva en il rapport annual 1942/43: «Romanisch für Nichtromanen. Einer Anregung aus romanischen Kreisen Folge gebend, ist vom kantonalen Erziehungsdepartement auf Antrag beschlossen worden, es sei an der Kantonsschule auch den Nichtromanen Gelegenheit zu geben, das Romanische zu lernen. Dieser fakultative Unterricht im Romanischen wurde auf Beginn des Schuljahres 1942/43 bei ansehnlicher Beteiligung eingeführt; es handelt sich um zwei Jahreskurse mit je zwei Wochenstunden, je in Engadiner und Oberländer Romanisch.»[92] Las lecziuns vegnivan dadas da Rudolf O. Tönjachen, Ramun Vieli, Guglielm Gadola e Sep Mudest Nay. Deplorablamain èn quests curs daventads il 1950 l’unfrenda da las mesiras da spargn dal Chantun e dal fatg che la Lia rumantscha ha cumenzà ad organisar curs da la saira en la citad. L’onn 1950 ha ina conferenza speziala da scolasts da la Scola chantunala inoltrà in’instanza a la direcziun dal seminari pertutgant l’instrucziun da rumantsch. Ella stat en connex cun il svilup ed il schlargiament dal seminari: «Was die Frage des romanischen Muttersprachunterrichts anbelangt, war die Konferenz der Ansicht, dass dieser mit zwei Stunden pro Woche ungenügend dotiert sei und auch den bescheidensten Anforderungen nicht genüge. Wenn erfahrungsgemäss zwei Stunden Unterricht in einer Fremdsprache zu keinem Ziele führen, so gelte dies in vermehrtem Masse für den Muttersprachunterricht. Die Konferenz kam deshalb einstimmig zum Ergebnis, der romanische Muttersprachunterricht wäre in allen Klassen um eine Stunde zu vermehren, dergestalt, dass die romanischen Schüler inskünftig drei anstatt zwei Stunden pro Woche in ihrer Muttersprache unterrichtet würden.»[93] Era sin il champ da la metodica ha questa cumissiun fatg pretensiuns: «Die Konferenz beantragte deshalb einstimmig, Ihnen das Gesuch zu unterbreiten, es sei den romanischen Seminaristen in der achten Klasse [ch’è daventada pli tard il Seminari superiur] neben dem dreistündigen Muttersprachunterricht noch je eine Stunde Methodik über den Unterricht in der romanischen und deutschen Sprache einzuräumen.»[94] Questas pretensiuns han gì success. Cun la nova structura dal Seminari da l’onn 1952 han ins introducì trais uras instrucziun da rumantsch ed il davos onn in’ura metodica per l’instrucziun da questa lingua. Plinavant han ins instituziunalisà per ils seminarists rumantschs in praticum da quatter emnas en il territori da lur lingua materna. Il curs da metodica per dar tudestg en las scolas rumantschs è vegni introducì pir ils onns 1960.

En connex cun la reorganisaziun dal Seminari da l’onn 1952 han ins era puspè introducì in curs facultativ per scolars da lieunga tudestga e taliana da l’emprima resp. quarta classa dal Seminari.

L’onn da scola 1963/64 ha il Seminari da scolasts survegnì si’atgna chasa sper la Plessur. Ins ha separà el da las ulteriuras partiziuns da la Scola chantunala per motivs da plaz e per raschuns pedagogicas. Il rumantsch è vegnì instruì dals magisters Jon Pult, Chasper Pult e Gian-Peder Gregori (ladin), dad Alfons Maissen, Isidor Winzap, Patricia Schmed-Sialm, Gion Lechmann, Werner Carigiet, Claudia Foppa e Renzo Caduff (sursilvan, sutsilvan e surmiran) e da Faust Signorell e Violanta Spinas (surmiran). L’instrucziun da rumantsch sin quest binari vegn preschentada en in auter connex.[95]

En quest lieu vulain nus anc allegar las uniuns rumantschas a la Scola chantunala: il Chor rumantsch, la Ladinia e la Montana. Tuttas trais èn vegnidas fundadas cun la finamira da tgirar la lingua materna, da sensibilisar ils Rumantschs per lur cultura e da promover il contact tranter las scolaras ed ils scolars rumantschs.[96]

Il rumantsch daventa rom da matura

Sco gia menziunà, ha Jachen Curdin Arquint surpiglià l’onn 1961/62 l’instrucziun da rumantsch ladin a la Scola chantunala. El ha scrit ina grammatica rumantscha, ha creà meds d’instrucziun confurms al temp, è stà in excellent metodicher ed in scolast che saveva svegliar l’interess dals scolars per lur emprima lingua, u cun ses agens pleds: «Svagliar interess o, meglder amo, mantegnair interess es ün dals böts centrals per l’instrucziun en üna prüma lingua e per la lavur in scoula in general. Scha quai nu grataja, schi es la scoula ün pantizi, tant per scolaras e scolars co eir per magistras e magisters.»[97] J.C. Arquint ha adina vulì ch’il rumantsch na saja betg insatge spezial ch’ins stuess tgirar cun mesiras particularas, mabain ina lingua sco tut las autras era, pia ina chaussa natirala, insatge che sa chapescha da sasez. El ha mussà e dà plaschair cun in’instrucziun seriusa e fascinanta. Sper la lavur linguistica e litterara per propi preschentava el era la cultura e si’istorgia. J.C. Arquint tractava la gronda part da la litteratura partind da criteris socio-culturals ed istoric-culturals. I n’è betg da smirvegliar che gist el – ch’è daventà l’onn 1978 rectur da la Scola chantunala – è sa stentà spezialmain per il rumantsch ed ha inoltrà ils 21 da november 1981 al Departament d’educaziun dal chantun Grischun per mauns dal Departament da l’intern federal la dumonda da renconuscher il rumantsch sco rom da matura. Quest’instanza stat en connex cun la posiziun pertutgant il rapport ‹Die Reduktion der Maturitätstypen und Maturitätsfächer› (1980). Ella è vegnida inoltrada a la Regenza grischuna ils 4 da december 1981.

Sco quai che nus avain gia menziunà, figurescha il rumantsch il 1954 per l’emprima giada sin il plan dals examens da matura en scrit. Quest reglament chatt’ins dentant pir l’onn 1969 en l’artitgel 6 da l’ordinaziun pertutgant ils examens da matura. Là legian ins: «Schüler romanischer Muttersprache haben auch eine schriftliche Prüfung in Romanisch abzulegen. Bei der Bewertung der Leistung im Deutschen ist die Fremdsprachigkeit angemessen zu berücksichtigen.» Il fatg ch’ins duaja prender resguard da la bilinguitad dals Rumantsch en la lingua tudestga sa chattava gia en l’ordinaziun davart ils examens d’admissiun e la promoziun e sa basava sin ina pratica ch’era sa cumprovada.[98] La nota da matura da rumantsch n’era dentant anc betg renconuschida sco nota che quintava per l’examen da maturitad. Quai è succedì pir sin fundament da l’instanza numnada. L’onn 1982 è il rumantsch vegnì examinà per l’emprima giada en scrit ed a bucca e la nota cuntanschida ha quintà per l’attestat da matura. Quai ha dà novs impuls al rumantsch ed ha cumprovà ils pleds formulads en l’instanza correspundenta: «Selbstredend wird die Tatsache, dass das Fach neu für den Prüfungserfolg mitzählt, als Aufwertung empfunden werden und sich positiv auf die Motivation der Schüler auswirken. Zu erhoffen und zu erwarten ist aber auch eine Festigung des sprachlichen Selbstverständnisses der romanischen Mittelschüler...» E plinavant: «Im weitesten Sinn wird sich die Berücksichtigung des Rätoromanischen als Muttersprache in den jetzigen Art. 21 und 22 der MAV als sinnvolle, sowohl im individuellen wie im sozialen Bereich wirksame Massnahme erweisen, die eine Stärkung der Stellung der vierten Nationalsprache bedeutet und welcher der Stellenwert eines politischen Akts zur praktischen Anerkennung und Festigung des Werts der vierten Landessprache in unserem Staatsgefüge zukommt.»[99]

Arnold Spescha ch’è vegnì elegì il 1969 sco scolast per franzos e talian a la Scola chantunala ha surpiglià l’onn 1975 ulteriuramain l’instrucziun da rumantsch sursilvan, surmiran e sutsilvan. El n’ha betg vulì esser missiunari, mabain ha vulì dar tschaffen e plaschair per la lingua rumantscha cun in’instrucziun sistematica sin il champ linguistic e litterar. Ils scolars da la diaspora rumantscha – scolars che n’han betg gì ina scolaziun rumantsch en la scola populara – stevan e stattan spezialmain a cor ad el. Plinavant ha Arnold Spescha scrit per incumbensa da la regenza grischuna la ‹Grammatica Sursilvana› (1989) ed il ‹Vocabulari fundamental Sursilvan› (1994).

Suenter che Jachen Curdin Arquint ed Arnold Spescha han instruì onns a la lunga sulets rumantsch a la Scola chantunala, è quest’instrucziun repartida oz sin plirs magisters.

Cura che Jachen Curdin Arquint è daventà rectur, han Gian-Peder Gregori e Peider Andri Parli surpiglià ils davos onns l’instrucziun dal rumantsch ladin. Gian-Peder Gregori è lura sa rendì al Seminari da scolasts, Peider Andri Parli a la Scola da dunnas. L’onn 1996 ha Flurina Peper surpiglià l’instrucziun dal ladin a la Scola chantunala e dapi 2002 instruescha era Chasper Pult rumantsch ladin.

Davent da l’onn 1982/83 han ils scolars surmirans survegnì ina lecziun ad emna instrucziun linguistica en lur idiom. Quest’instrucziun ha surpiglià Stefan Capeder. Dapi l’onn da scola 1994/95 furman ils Surmirans ensemen cun ils Sutsilvans in’atgna partiziun. Gia l’onn 1952 avev’ins fatg la proposta d’instruir in’ura ad emna communablamain ils Sutsilvans ed ils Surmirans.[100] Ensemen cun Stefan Capeder ha Ursina Netzer surpiglià il 1994 l’instrucziun dal rumantsch surmiran e sutsilvan. L’onn 1997 è Violanta Spinas daventada la successura dad Ursina Netzer.

Cura che Arnold Spescha è daventà conrectur l’onn 1996, ha Risch Cadonau surpiglià – sper l’instrucziun d’istorgia – ina part dal rumantsch sursilvan. L’onn 1998/99 ha anc Patricia Schmed-Sialm dà rumantsch en il gimnasi. E dapi il 1999 instruescha era Werner Carigiet rumantsch en la partiziun sursilvana.

L’onn 1977 è sa constituida ina conferenza dals magisters da rumantsch da tut las scolas medias dal Grischun. Ella sa stenta per l’instrucziun da rumantsch a las scolas medias ed organisescha regularmain curs da perfecziun per las magistras ed ils magisters. Questas sentupadas promovan era in bun e fritgaivel contact vicendaivel.

La maturitad bilingua dat paisa e dignitad al rumantsch

L’onn 1999 munta in ulteriur term fitg impurtant en l’istorgia da l’instrucziun dal rumantsch a la Scola chantunala. Il gimnasi è vegnì restructurà sin basa federala. Il sistem cun ils differents tips (A, B, C, D, E) è vegnì remplazzà d’in gimnasi unifitgà cun roms fundamentals obligatorics e cun la schelta d’in rom d’accent e d’in rom cumplementar. Plinavant è vegnida introducida la pussaivladad da far ina maturitad bilingua cun renconuschientscha federala a la Scola chantunala.[101] En l’ordinaziun da la Regenza dal chantun Grischun dals 22 da december 1998 legiain nus tranter auter: «Der vorliegende Lehrplan mit Stundentafeln für die gymnasiale Ausbildung nach MAR (Maturitätsanerkennungsreglement) ist ausgerichtet auf eine gymnasiale Dauer von 6 Jahren. Er enthält zudem die Grundlagen für das Angebot eines zweisprachigen Maturitätslehrganges und somit zur intensiveren Förderung der Kantonssprachen. [...] Die SMK (Schweizerische Maturitätskommission) betont zudem, dass sie das der Kommission vorgelegte Projekt hinsichtlich der Sprachen, insbesondere auch der rätoromanischen Sprache, als vorbildlich und sehr unterstützenswert beurteilt.»[102]

Cun la maturitad bilingua survegnan ils scolars instrucziun da las materias en duas linguas differentas. Ina part dals roms vegn instruida en la lingua materna, l’autra en ina lingua estra. La finamira da l’instrucziun bilingua è quella da meglierar la cumpetenza linguistica en l’emprima lingua ed en la lingua estra, da rinforzar la communicaziun tranter las differentas cuminanzas linguisticas e da promover la chapientscha per autras culturas. La basa per la maturitad bilingua furman las trais linguas chantunalas. La Scola chantunala porscha la pussaivladad da far ina maturitad bilingua rumantsch-tudestg, talian-tudestg, tudestg-rumantsch e tudestg-talian.[103] Per il mument vegni fatg diever da la maturitad bilingua rumantsch-tudestg, talian-tudestg e tudestg-talian.

Nus ans restrenschain a la maturitad bilingua rumantsch-tudestg. Las scolaras ed ils scolars rumantschs che vulan acquistar ina maturitad bilingua frequentan sper l’instrucziun da lur lingua materna rumantscha (quatter lecziuns l’emna) sin il pli pauc anc dus roms da basa per rumantsch. Quels èn d’eleger per regla da dus dals trais suandants secturs: scienzas umanas e socialas / matematica e scienzas natiralas / art creativ e musica. Quai vala per l’entir temp d’instrucziun en quels roms, pia quatter onns. Per il mument vegnan instruids ils dus roms biologia ed istorgia per rumantsch. L’instrucziun bilingua è fitg impurtanta per tut quels scolars che vulan frequentar pli tard la Scola auta da pedagogia per daventar scolasts; ella è dentant era da vasta muntada per il rumantsch en general. La maturitad bilingua munta in grond progress en noss chantun triling. Las experientschas fatgas enfin ussa èn bunas. Intginas vuschs da scolaras e scolars:[104] «Jeu sun leda ch’jeu hai la pusseivladad da far ina maturitad bilingua, cunzun el futur vegn quei a purtar a mi dapli pussaivladads. Secapescha ch’ei dat tscheu e leu entginas caussas negativas, p.ex. il surluvrar texts da biologia en rumantsch grischun pretenda in bien ton dapli temps ch’il surluvrar in text per tudestg. Era ina lavur stentusa ei il translatar plaids e texts da historia, jeu hai denton gia mezza sentiu che quei fa buca donn al scazi da plaids.» (Claudia Casanova). «Eu sa, ch’eu toc sco Rumantsch pro üna minorità, mo eu am saint bain e na exclus. Eu frequaint la classa da maturità bilingua rumantscha. Cler cha nus vain difficultats culs differents idioms, ma Newton na savaiva neir subit che ch’id es la gravitaziun. Per furtüna ils avantatgs sun plü gronds co’ls dischavantatgs, uschè ch’eu sun cuntaint cun il böt da la maturitad bilingua.» (Flavio Wanninger).

E tge din ils scolasts? Anton P. Schlösser ch’ha gia fatg experientschas cun instruir biologia per rumantsch a la Scola da dunnas ed al Seminari da scolasts è cuntent cun l’andament e cun ils resultat cuntanschì. E Risch Cadonau noda suenter l’emprim onn instrucziun d’istorgia per rumantsch: «Ils resultats ein encuraschonts, las prestaziuns da scolaras e scolars romontsch(a)s ein respectablas e corrispundan tuttavia a quellas dallas partiziuns tudestgas. Secapescha ch’ei dat aunc bia da far, da cumplettar, da perfecziunar. L’entschatta ei dada, lein cuntinuar!»[105]

L’instrucziun da rumantsch en il gimnasi cumpiglia oz quatter lecziuns. Trais vegnan dadas separadamain tenor idiom (ladin, surmiran, e sutsilvan, sursilvan); en ina lecziun vegnan instruids communablamain tut ils scolars d’ina classa. Questa lecziun è deditgada a las enconuschientschas dals differents idioms, a l’introducziun passiva ed activa dal rumantsch grischun ed a tematicas generalas.

Betg mo en il plan d’instrucziun dal gimnasi hai dà grondas midadas. La Scola media da diplom (DMS) ha medemamain rinforzà il rumantsch. Il rumantsch vala era là sco emprima lingua (cun ina dotaziun da 4 lecziuns l’emna), il tudestg sco segunda. Sulettamain en il gimnasi inferiur, en la Scola media da commerzi ed en la Scola media d’informatica cumpiglia l’instrucziun da rumantsch mo duas uras l’emna. La Scola chantunala offrescha era regularmain e cun success curs facultativs da rumantsch en ils idioms e rumantsch grischun.

Oz [il 2004] frequentan ca. 130 scolaras e scolars l’instrucziun da rumantsch a la Scola chantunala.[106] Els vegnan instruids da las suandantas persunas: Flurina Peper e Chasper Pult (ladin), Violanta Spinas (surmiran e sutsilvan), Risch Cadonau, Werner Carigiet ed Arnold Spescha (sursilvan). Risch Cadonau e Gion Lechmann instrueschan istorgia ed Anton P. Schlösser biologia per rumantsch. Las grondas stentas da quellas scolastas e da quels scolasts vegnan sustegnidas fermamain dal rectur da la Scola chantunala, Hans Peter Märchy, che demussa gronda simpatia per la lingua rumantscha e sustegna ensemen cun la direcziun da la scola tut ils sforzs per mantegnair e tgirar la quarta lingua naziunala a la Scola chantunala.

La Scola chantunala e la plurilinguitad

Ils pleds dal directur dal Seminari da scolasts, Conrad Buol, da l’onn da giubileum 1954 valan anc oz: «Was nun der Bündner Kantonsschule ein besonderes Gepräge gibt und für die Pflege gegenseitigen Verständnisses eine günstige Voraussetzung bedeutet, ist dies: sie vereinigt nicht nur Schüler verschiedener Konfession und Herkunft, sondern, mehr als jede andere schweizerische Mittelschule, auch die Jugend verschiedener Sprachen. Auf Gängen und Plätzen ertönen die klangvollen Laute der Zöglinge aus den Valli; hier romontschen die Oberländer, dort rumantschen die Engadiner; und all die Dialekte der Deutschsprachigen! Verständnis für die Eigenart anderer Sprachkreise und Kulturen wird durch solches Zusammenleben gefördert. Im Kleinen wird geübt, wessen die Welt sehr bedarf: Verständnis und Achtung für Menschen anderer Sprache, Kultur, auch anderer Bekenntnisse, Verständnis auch für die verschiedenen Berufsgruppen.»[107] E pleds dal medem autur cumprovan il nov slogan ‹Tgi che sa rumantsch sa dapli› dal Radio Rumantsch e da la Televisiun Rumantscha: «Wem es [...] gelingt, die Schwierigkeiten in der sprachlichen Entwicklung zu meistern und zur Beherrschung mehrerer Sprachen zu gelangen, der hat bestimmt auch allgemein an Verständnis und Weite des Horizonts einen Gewinn zu buchen.»[108]

Il rapport annual da l’onn da scola 1997/98 cumpiglia ina rubrica cun il titel ‹Mehrsprachigkeit an der Kantonsschule›. Georg Koprio scriva en ses artitgel ‹Lebendige Mehrsprachigkeit›: «Die Frage, ob durch den Aufwand, der mit der Dreisprachigkeit verbunden ist, den Naturwissenschaften kostbare Zeit abgehe, beantworte ich ganz persönlich mit nein. Die Mehrsprachigkeit, wie sie an der Kantonsschule gelebt wird, ist eine Chance und Bereicherung für alle. Darum befürworte ich auch die vorgesehene Regelung der Frühfremdsprache. Die begabten Romanisch- und Italienischbündner haben eine Chance, um die sie zu beneiden sind. Die Zweisprachigkeit kann zwar, meiner Erfahrung nach, eine Belastung sein, wer sie aber meistert, gewinnt viel.»[109] Fernando Iseppi cumenza sias reflexiuns davart ‹Italiano e italofoni alla Cantonale› cun ils pleds: «Poter studiare a una scuola media superiore trilingue, come è appunto la Scuola cantonale grigione, significa anzitutto godere di una formazione linguistica – e non solo – assai particolare, ma anche maturare dentro più culture e conoscere una comunità straordinaria quanto complessa. Vivere giorno dopo giorno questo insegnamento, checché se ne dica, è certamente una lezione di vita, un’esperienza arricchente. Lo studio alla Cantonale, il nostro maggior istituto di formazione, per gli italofoni, per tanti romanci e molto meno per i tedescofoni, diventa una specie di rito iniziatico, non sempre indolore, che ci fa diventare grigioni a tutti gli effetti.»[110] Arnold Spescha constatescha en ses patratgs pertutgant ‹Nossa viarva›: «En la Scola cantunala s’entaupan biars lungatgs, oz pli e pli biars. Treis denton fuorman la trilinguitad grischuna: il tudestg, il talian ed il romontsch. Ei quei buc in cass unic en Svizra? En zulers e sin las scalas, en stanzas, sin las plazzas semischeidan treis favialas, treis modas e manieras da s’exprimer. Treis munds. Essan nus pertscharts da quella situaziun? Da quella rihezia? Nus, quels che van a scola e quels che dattan scola.»[111] In artitgel cun il titel ‹Deutsch als Fremdsprache› enserra passadis or da concepts da differents scolars. Adrian Candinas scriva en sia contribuziun ‹Das Romanische wieder entdeckt›: «Erst heute wird mit bewusst, dass das Romanische einen viel grösseren Wert für mich hat als das Deutsche. Es ist meine Muttersprache, die in mir Gefühle der Heimat und Erinnerungen weckt. Ich spüre mit ihr eine gewisse Wärme und Sicherheit. Da bin ich zu Hause, da ist mein Herz.»[112]

La situaziun linguistica n’è betg vegnida meglra oz, anzi. Ma nus essan sensibilisads pli fitg per la situaziun. Nus savain che nus stuain ans stentar, sche nus vulain salvar la lingua rumantscha. I dependa en emprima lingia da nus sezs. Nus stuain batter encunter ils privels esters, ma nus stuain era cumbatter noss’atgna indifferenza. La Scola chantunala fa tut il pussaivel.

L’istorgia da l’instrucziun da rumantsch a la Scola chantunala è era l’istorgia da la mentalitad dals Rumantschs, da lur tenuta envers la favella materna. Uschia scriva Rudolf O. Tönjachen ils suandants pleds en ses artitgel per il numer da giubileum da la Nova Gasetta Grischuna dals 22 d’october 1954 en connex cun la festa da commemoraziun ‹150 onns Scola chantunala Cuira›: «So hat sich das Bild des Romanisch-Unterrichtes an der Bündner Kantonsschule im Wandel der Zeiten geändert. Es trägt das Gepräge und offenbart weitgehend die Gesinnung des romanischen Volkes in seinem Verhältnis zur Muttersprache, jene Gesinnung, die sich im Laufe von 150 Jahren vom nüchternen Nützlichkeitsprinzip, das die Muttersprache bloss als Mitteilung, als Verständigungsmittel bewertet, zur heutigen Auffassung, wonach die Sprache Ausdruck psychischen Geschehens, Offenbarung der Seele eines ganzen Volkes ist.»[113]

L’onn 2004 dastga la Scola chantunala grischuna festivar il giubileum da 200 onns. La plurilinguitad è preschenta sco anc mai. Sin las plazzas, en ils sulers ed en las stanzas da scola n’audan ins betg mo trais, mabain bleras linguas. En emprima lingia dentant sa mussa anc adina la trilinguitad tradiziunala dal Grischun. Ed en l’accord tudestg-talian-rumantsch sa lascha il tun rumantsch udir en moda franca, clera e sonora.

Indicaziuns bibliograficas

Arnold Spescha. Il rumantsch a la Scola chantunala grischuna. En: Kultur- und Studienstiftung BKS (ed.). 200 Jahre Bündner Kantonsschule. Cuira 2004, p. 138–152 [e bibliografia detagliada p. 306–307]. Tut ils dretgs d’autur(a) / chasa editura resalvads. Ediziun epub: www.chattà.ch (2015).

[1] Cavigelli: Professers da romontsch.

[2] Bansi: Auszug eines Briefes, 90.

[3] Bansi: Auszug eines Briefes, 90. Cf. era Tönjachen: Heinrich Bansi, 340; Tönjachen: Die Bündnerische Kantonsschule.

[4] Tönjachen: Die Bündnerische Kantonsschule.

[5] Tönjachen: La fundaziun dal chantun Grischun, 22-23.

[6] Cavigelli: La germanisaziun, 100.

[7] Tönjachen: La fundaziun dal chantun Grischun, 25.

[8] Arquint: Volks- und Mittelschule, 10.

[9] Deplazes: Geschichte der sprachlichen Schulbücher, 21.

[10] Erste Prüfung der Kantonsschule von Bünden, im Christmonat 1804.

[11] Bazzigher: Kantonsschule, 18. Ina survista pertutgant l’instrucziun da tudestg per ils Rumantschs dat la lavur da Blasius Caliezi: Die Romanen und die deutsche Sprache an der Kantonsschule, 1951.

[12] Deplazes: Das Romanentum an der Kantonsschule.

[13] Deplazes: Geschichte der sprachlichen Schulbücher, 19.

[14] Gadola: Ils professers sursilvans, 3; cf. era Gadola: Pader Baseli Carigiet e siu temps.

[15] Gredinger: Von den Anfängen bis heute.

[16] Ankündigung 1804, 5.

[17] Gadola: Ils professers sursilvans, 4.

[18] Müller: Die Katholische Kantonsschule, 749-750.

[19] Müller: Die Katholische Kantonsschule, 749.

[20] Felix: Der neusprachliche Unterricht, 31-32.

[21] Bazzigher: Kantonsschule, 64.

[22] Michel: Kantonsschule, 241.

[23] Gadola: Ils professers sursilvans, 7; Gadola: Survesta historica dil svilup della scola rurala catolica, 114.

[24] Gadola: Sur Gion Martin Durgiai, 57.

[25] Gadola: Ils professers sursilvans, 7.

[26] Ankündigung 1804, 6.

[27] Disciplinar-Ordnung für die katholische Kantonsschule in Disentis, 1837. Cf. era Müller: Die katholische Kantonsschule, 746.

[28] Müller: Die Disentiser Schulreform, 172.

[29] Bazzigher: Kantonsschule, 107. Cf. era Michel: Aus Vergangenheit und Gegenwart, 9.

[30] Müller: Die Disentiser Schulreform, 155, nota 67.

[31] Gadola: Igl emprem stausch, 12.

[32] Deplazes: Das Romanentum an der Kantonsschule.

[33] Cf. en general Deplazes: Die Rätoromanen.

[34] Muoth: Ovras 3, 75.

[35] Cf. en general Deplazes: Die Rätoromanen.

[36] Deplazes: Die Rätoromanen, 184-187.

[37] Tönjachen: Die Bündnerische Kantonsschule.

[38] Cf. Felix: Der neusprachliche Unterricht, 27.

[39] Pädagogische Blätter, Erster Jahrgang, 1860, 83.

[40] Pädagogische Blätter, Zweiter Jahrgang, 1861, 147.

[41] Pädagogische Blätter, Zweiter Jahrgang, 1861, 148-149.

[42] Programm BKS 1860-61, 17.

[43] Programm BKS 1862-63, 18.

[44] Supra l’introdür l’instrucziun, en Fögl d’Engiadina, 9-3-1867.

[45] Cf. Tönjachen: La fundaziun, ils fundaturs dalla SRR. Deplazes: Die Rätoromanen, 90-98.

[46] Programm BKS 1866-67, 23.

[47] Cf. Programm BKS 1869-70, 28.

[48] Tönjachen: La fundaziun dal chantun Grischun, 40.

[49] Gadola: Ils professers sursilvans, 14-15. Cf. era il necrolog per il professer J.A. Bühler en il Programm BKS 1897/98, 4-6.

[50] Lechmann: Rätoromanische Sprachbewegung, Lia Rumantscha 1919-1996, Msc. 299-300.

[51] Michel: Kantonsschule, 242.

[52] Michel: Kantonsschule, 242.

[53] Vieli: Giachen Caspar Muoth, 31.

[54] Gadola: Ils professers sursilvans, 16.

[55] Puorger: Prof. Christian Christoffel, 33-34.

[56] Cavigelli: Professers da romontsch.

[57] Michel: Kantonsschule, 490.

[58] Felix: Der neusprachliche Unterricht, 40-41.

[59] Or d’ina brev dal rectur Jecklin al Departament d’educaziun dal chatun Grischun, cità tenor Felix: Der neusprachlische Unterricht, 41.

[60] Brev da cusseglier federal Calonder dals 15 da mars 1914 a rectur Jecklin, cità tenor Felix: Der neusprachliche Unterricht, 41.

[61] Protocol dal Cussegl Grond dals 25 da matg 1914, 72.

[62] Felix: Der neusprachliche Unterricht, 41.

[63] Programm BKS 1913/14, 4.

[64] Michel: Kantonsschule, 244.

[65] Programm BKS 1914/15, 5.

[66] Programm BKS 1915/16, 5.

[67] Programm BKS 1920/21, 22.

[68] Lechmann: Rötoromanische Sprachbewegung, Lia Rumantscha 1919-1996, Msc. 296. Cf. Arquint: Berücksichtigung des Rätoromanischen.

[69] Arquint: Berücksichtigung des Rätoromanischen.

[70] Arquint: Berücksichtigung des Rätoromanischen.

[71] i. B.: Il romontsch alla scola cantonala a Cuera.

[72] Programm BKS 1947/48, 41.

[73] Maissen: Sur prof. dr. Gion Cahannes, 429.

[74] Soliva: Prof. Dr. Raymund Vieli, Programm BKS 1952/53, 41.

[75] En pia memoria, 44.

[76] Vieli: Regurdientschas ad experienzas, 35.

[77] En pia memoria, 45.

[78] Deplazes: Prof. Ramun Vieli, 412.

[79] Programm BKS 1933/34, 6.

[80] Programm BKS 1942/43, 33.

[81] Programm BKS 1960/61, 14.

[82] Cf. Lechmann: Rätoromanische Sprachbewegung, Lia Rumantscha 1919-1996, Msc. 300.

[83] Lechmann: Rätoromanische Sprachbewegung, Lia Rumantscha 1919-1996, Msc. 300.

[84] Lechmann: Rätoromanische Sprachbewegung, Lia Rumantscha 1919-1996, Msc. 300.

[85] Felix: Der neusprachliche Unterricht, 55.

[86] Instanza al Departament d’educaziun pertutgant la scola rumantscha. Lia rumantscha 1930, 9. Cità tenor Felix: Der neusprachliche Unterricht, 55.

[87] Instanza da la cumissiun da scola da la Lia rumantscha: An das löbl. Erziehungsdepartement des Kantons Graubünden, 5. Cità tenor Felix: Der neusprachliche Unterricht, 55.

[88] Eingabe der Lia Rumantscha an den Bundesrat der Schweizerischen Eidgenossenschaft, Chur 1947, 35. Cità tenor Felix: Der neusprachliche Unterricht, 56.

[89] Cf. Lechmann: Rätoromanische Sprachbewegung, Lia Rumantscha 1919-1996, Msc. 300.

[90] Tönjachen: Bündnerische Kantonsschule.

[91] Michel: Kantonsschule, 246.

[92] Programm BKS 1942/43, 24.

[93] Felix: Der neusprachliche Unterricht, 56.

[94] Felix: Der neusprachliche Unterricht, 56-57.

[95] Cf. l’artitgel: Mehrsprachigkeit am Bündner Lehrerseminar.

[96] Cf. l’artitgel: Schülervereine.

[97] Arquint: Ün pêr ponderaziuns, 13.

[98] Arquint: Berücksichtigung des Rätoromanischen.

[99] Arquint: Berücksichtigung des Rätoromanischen.

[100] Igl rumantsch a la scola cantunala, 3-4.

[101] Tenor l’artitgel 18 RRM (Reglament per la renconuschientscha da la maturitad).

[102] Ordinaziun da la Regenza dal chantun Grischun dals 22 da december 1998.

[103] Cf. Reglament per la Maturitad bilingua.

[104] Rapport annual da la Scola chantunala grischuna 2000/2001, 68-71.

[105] Rapport annual da la Scola chantunala grischuna 1999/2000, 113-114.

[106] Cf. la grafica: Dumber dals scolars da la Scola chantunala da 1804-2003.

[107] Buol: Die Bildungsaufgabe der Bündner Kantonsschule.

[108] Buol: Lehrerbildung heute.

[109] Jahresbericht BKS 1997/98, 59-60.

[110] Jahresbericht BKS 1997/98, 60.

[111] Jahresbericht BKS 1997/98, 63.

[112] Rapport annual da la Scola chantunala grischuna 1998/99, 89.

[113] Tönjachen: Bündnerische Kantonsschule.